Hei, denne artikkelen er over ett år gammel og kan inneholde utdatert informasjon

(Dagbladet): Datteren til Peter Thompson uttaler seg sjokkert til Daily Mail etter at kringkasteren ITV viste fram overvåkingsbildene som viser hvordan farens siste øyeblikk til slutt ble.

- Han dro til dem for å få hjelp og de lot ham ligge i korridoren og dø, sier Carly (23) til avisa.

Faren hennes, 41-årige Peter Thompson, oppsøkte i april sykehuset Manchester Royal Infirmary. Han hadde tatt en dødelig blanding av alkohol og narkotika.

Thompson ble aldri sendt videre til akuttmottaket. Han ble liggende i korridoren til han døde. På gulvet lå han ti timer.

Overvåkingskameraet fanget det hele opp. ITV viser bildene av hvordan Thompson blir liggende på gulvet i time etter time. Flere sykepleiere går over ham, liket flyttes ut av veien og til slutt bryter panikken ut blant de ansatte.

Mannen de i flere timer har antatt lå sovende på gulvet, viser seg å være død.

- Hjerteskjærende - Å se ditt eget kjøtt og blod bli dratt over gulvet som et dødt dyr er hjerteskjærende. Det er umenneskelig og jeg kan ikke forstå hvordan det kan være mulig i det 21. århundre, sier faren, Alen (60).

- Jeg kan aldri tilgi disse menneskene for det lille de gjorde. Uansett hva, legger han til.

Thompson var frivillig innlagt på grunn av sine alkoholproblemer. Da han troppet opp svært full og med ei flaske vodka han nektet å gi fra seg, ble han nektet inngang og henvist til korridoren.

PANIKK: Panikken brøt løs da man i 6.40-tiden fant ut at 41-åringen ikke sov, men lå død på sykehusgulvet. Foto: ITV. Vis mer

Rundt klokka 20 på kvelden la han seg ned. Sykepleierne bestemte seg for å la ham «sove det av seg». De gjorde ingen forsøk på å vekke ham, men la et håndkle ved siden av ham.

Hele kvelden og natta måtte sykepleiere og andre ansatte gå over det som etter hvert var et lik.

- Riktig håndtering Nattleder Steve Soobhug sier at avgjørelsen om å la Thompson sove av seg rusen på gulvet, var «den korrekte måten å håndtere saken på».

6.15 gikk alarmen. Da gikk det opp for sykepleierne at mannen som hadde ligget på gulvet faktisk var død.

- Det kunne være en farlig situasjon, ja. Jeg var bekymret for pasienten, men følte at han trengte å sove, sier sykepleieren Dini Oyebadejo.

6.43 ble Thompson erklært død. Trolig hadde han overlevd om han hadde fått behandling.

I stedet ble den rusmisbrukende familiefaren tråkket over, dratt rundt og etterlatt i korridorens hjørner.